## Pravilnik o uvjetima i načinu provođenja dopunskog zdravstvenog osiguranja

### NN 28/2002 (21.3.2002.), Pravilnik o uvjetima i načinu provođenja dopunskog zdravstvenog osiguranja

# MINISTARSTVO ZDRAVSTVA

622

Na temelju članka 81. stavka 1. Zakona o zdravstvenom osiguranju
(»Narodne novine« br. 94/01) ministar zdravstva donosi

## PRAVILNIK

### O UVJETIMA I NAČINU PROVOĐENJA DOPUNSKOG ZDRAVSTVENOG OSIGURANJA

Članak 1.

Ovim Pravilnikom propisuju se
uvjeti i način provođenja dopunskog zdravstvenog osiguranja (u daljnjem tekstu:
dopunsko osiguranje).

Članak 2.

Dopunsko zdravstveno
osiguranje je dobrovoljno.

Članak 3.

Na prava iz dopunskog
osiguranja mogu se osigurati samo osigurane osobe Hrvatskog zavoda za
zdravstveno osiguranje (u daljnjem tekstu: osiguranik).

Svojstvo osiguranika stječe
se zaključenjem ugovora o dopunskom osiguranju sa Hrvatskim zavodom za
zdravstveno osiguranje (u daljnjem tekstu: Zavod), odnosno društvima za
osiguranje koja su registrirana za obavljanje djelatnosti osiguranja u
Republici Hrvatskoj (u daljnjem tekstu: osiguravatelj).

Dopunsko osiguranje iz stavka
2. ovoga članka osiguravatelji mogu provoditi od 1. siječnja 2004. godine.

Članak 4.

Osiguranici u dopunskom
osiguranju osiguravaju da Zavod ili osiguravatelj umjesto njih snosi troškove
razlike do pune vrijednosti prava utvrđenih u okviru osnovnog zdravstvenog
osiguranja iz članka 17. stavka 2. točke 2. – 6. Zakona o zdravstvenom osiguranju
(u daljnjem tekstu: Zakon).

Članak 5.

Dopunskim osiguranjem iz članka
4. ovoga Pravilnika osiguranicima se osigurava:

1. najviše 15% vrijednosti
za:

–    specijalističko-konzilijarnu zdravstvenu zaštitu
uključivo i dnevnu bolnicu i kirurške zahvate u dnevnoj bolnici, osim fizikalne
medicine i rehabilitacije,

–    specijalističku dijagnostiku
koja nije na razini primarne zdravstvene zaštite,

–    ortopedska i druga pomagala
određena općim aktom Zavoda,

– liječenje u inozemstvu sukladno
općem aktu Zavoda,

– fizikalnu medicinu i
rehabilitaciju u kući bolesnika,

–    specijalističko-konzilijarnu
stomatološku zdravstvenu zaš­ti­tu odraslih osoba u parodontologiji,

–    specijalističko-konzilijarnu
stomatološku zdravstvenu zaš­titu odraslih osoba u oralnoj kirurgiji.

2. najviše 25% vrijednosti
za:

– troškove smještaja i prehrane u
bolničkoj zdravstvenoj zaštiti za liječenje kroničnih bolesti,

– lijekove s liste lijekova Zavoda
koji se propisuju na recept u primarnoj zdravstvenoj zaštiti, osim lijekova iz
točke 4. i 5. ovoga članka,

–    stomatološku zdravstvenu zaštitu
u mobilnoj i fiksnoj protetici za osobe iznad 70 godina starosti.

3. najviše 30% vrijednosti
za:

–    specijalističko-konzilijarnu
zdravstvenu zaštitu u fizikalnoj medicini i rehabilitaciji,

– troškove smještaja i prehrane u
bolničkoj zdravstvenoj zaštiti za liječenje akutnih bolesti.

4. najviše 50% vrijednosti
za:

–    stomatološku zdravstvenu zaštitu
u mobilnoj i fiksnoj protetici odraslih osoba,

– lijekove s liste lijekova Zavoda
koji se propisuju na recept u primarnoj zdravstvenoj zaštiti, osim lijekova iz
točke 2. i 5. ovoga članka.

5. najviše 75% vrijednosti
za:

– lijekove s liste lijekova Zavoda,
koji se propisuju na recept u primarnoj zdravstvenoj zaštiti, osim lijekova iz
točke 2. i 4. ovoga članka.

Članak 6.

Osiguranik sa Zavodom,
odnosno osiguravateljem zaključuje ugovor o dopunskom osiguranju na temelju
prethodne ponude.

Ugovor o dopunskom osiguranju
mora sadržavati najmanje:

1. vrste i opseg dopunskog
osiguranja,

2. ime i prezime osiguranika,
odnosno naziv poslodavca koji zaključuje ugovor u ime radnika,

3. uvjete provođenja dopunskog
osiguranja,

4. visinu i način plaćanja premije,

5. trajanje dopunskog osiguranja.

Članak 7.

Zavod, odnosno osiguravatelji
obvezni su dopunsko osiguranje osigurati kao dugoročno osiguranje, u trajanju
od najmanje godine dana.

Zavod, odnosno osiguravatelji
obvezni su sklopiti ugovor o dopunskom osiguranju sa svakom osiguranom osobom
Zavoda koja se želi kod njih osigurati za prava iz dopunskoga osiguranja.

Zavod, odnosno osiguravatelji
obvezni su za sve osigurane osobe osigurati jednaka prava i obveze iz dopunskog
osiguranja.

Članak 8.

Za prava koja proizlaze iz
dopunskog osiguranja, osiguranik plaća premiju Zavodu, odnosno osiguravatelju s
kojim je za­ključio ugovor o dopunskom osiguranju.

Visinu premije iz stavka 1.
ovoga članka određuje Zavod, odnosno osiguravatelj uzimajući u obzir cijene
zdravstvene zašti­te u ukupnom iznosu za punu vrijednost prava iz osnovnoga
zdravstvenog osiguranja te trajanje zaključenih ugovora o dopunskom osiguranju.

Pri određivanju visine
premije iz stavka 2. ovoga članka Zavod, odnosno osiguravatelji uzet će u obzir
rizik kojemu su osigurane osobe izložene obzirom na dob, spol, bonus, malus,
tablice smrtnosti i tablice bolesti, uz prethodnu suglasnost ministra
zdravstva.

Članak 9.

Na temelju zaključenog
ugovora o dopunskom osiguranju Zavod, odnosno osiguravatelj izdaje osiguraniku
iskaznicu dopunskog osiguranja, kojom se dokazuje status osiguranika dopunskog
osiguranja.

Članak 10.

Iskaznica iz članka 9. ovoga
Pravilnika izrađuje se na punijem papiru dimenzija 85x55 mm, prema obrascu,
koji je otiskan uz ovaj Pravilnik i njegov je sastavni dio.

Prednja strana iskaznice sadrži:

– na gornjoj lijevoj strani naziv i
adresu osiguravatelja,

– desno od naziva i adrese
osiguravatelja ispisano je ISKAZNICA DOPUNSKOG ZDRAVSTVENOG OSIGURANJA, a ispod
toga ime i prezime, adresa, JMBG i mjesto rođenja te broj osobne iskaznice
osiguranika, naznaku vrste, opsega i šifre dopunskog zdravstvenog osiguranja,
broj police s naznakom trajanja (od – do), mjesto i datum izdavanja iskaznice
te potpis i pečat osiguravatelja.

Iznimno od odredbe stavka 2.
ovoga članka oblik, izgled i sadržaj iskaznice dopunskog osiguranja osiguranika
koji su zaključili ugovor o dopunskom osiguranju sa Zavodom, utvrđuje Zavod općim
aktom.

Članak 11.

U korištenju zdravstvene zaštite,
osiguranici moraju uz iskaznicu dopunskog osiguranja imati i iskaznicu
zdravstveno osigurane osobe Zavoda.

Članak 12.

Po pruženoj zdravstvenoj
usluzi zdravstvena ustanova, odnosno privatni zdravstveni radnik sa sklopljenim
ugovorom o provođenju zdravstvene zaštite sa Zavodom, obvezni su ispostaviti račun
za razliku do pune vrijednosti prava na zdravstvenu zaštitu iz osnovnoga
zdravstvenog osiguranja iz članka 17. stavka 2. točke 2. – 6. Zakona Zavodu,
odnosno osiguravatelju s kojim je osiguranik zaključio ugovor o dopunskom
osiguranju.

Članak 13.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 011-01/02-01/0078

Urbroj: 534-02-30-02-0001

Zagreb, 18. ožujka 2002.

Ministar
**mr. sc. Andro Vlahušić, dr. med**., v. r.

![](dodatni/357992.gif)

Pravilnik, NN 28/2002-622